شدات الكادو ولبسات صباط اسود مرصع بالاحجار وشد ليها فيدها وغادي كيداعب يدها بصبعانو بعفوية ، هبطو مع الدروج وهي كتشوف كلشي جالس فالطبلة من غير غدير تلوحيدة اللي مهرسة باقا مكتحركش. نضال ومروى وملاك ونور وميساء و كرم كلهم بقا كيشوف فيهم وفالحلة اللي نزلات فيها غيثة والتغيير اللي بان عليها واخا مستورة باينين يديها ولاو عامرين وبياضت ولاو كتشعل و وجها منور بان فيها الخنات والفشوش ، وقف عهد بكل كبرياءو قدام مو وقف قدامو غيثة وهي كتفتف حشمانة وقصيصة كتخرج من الشال وعهد كيدخلها بصبعو ، هزات مروى عينيها فيها مصدونة وشافت فنضال حشمات وهوا كيتسنى ردت فعلها ، وقفات عازة رسها وغيثة حانية راسها مدات ليها الكادو وعهد كيدوز يدو مور ضهر غيثة باش ترتاح ، بقات مروى واقفة والانضار عليهم وتنهدات وبلعات ريقها وقبلات الهدية من غيثة ، شداتها حطاتها قدامها فوق الطبلة وشافت فعهد حرك ليها راسها بالايجاب ومبتاسم وهي تحط يديها على غيثة وهزات ليها وجها وضحكات ، بقات غيثة كتشوف مافاهمة والو تا عنقاتها مروى وهي تبادلها نفس التعنيقة وفرحانة وماعارفاش اش واقع